Spar Nord er også påvirket af Coronakrisen. Det viser deres kvartalsregnskab fra første kvartal 2020. Året før leverede banken et resultat på 263 millioner i første kvartal, mens det i år er faldet med over 90 procent til 24 millioner. Men det sker ikke mindst på baggrund af, at banken selv har sat penge til side i form af reservation. - Når vi i dag aflægger et kvartalsregnskab, hvor resultatet er meget beskedent, kan det for-klares med to forhold, som begge er direkte konsekvenser af Corona-krisen: For det første har vi negative kursreguleringer på vores beholdning af værdipapirer affødt af den markeds-turbulens, vi oplevede i marts. For det andet har vi foretaget en reservation på 225 millioner kroner til de kredittab, der desværre vil være en uundgåelig følge af den nedgang i økonomisk aktivitet, vi kommer til at opleve i hele verden, siger Lasse Nyby, administrerende direktør i Spar Nord i en pressemeddelelse. Spar Nord havde ellers et godt år i 2019, og deres indtægter fra såkaldt normal bankforretning steg da også 2 procent i de første tre måneder i år. - 2019 var et år, hvor vi vandt markedsandele og skabte et af de bedste finansielle resultater blandt de danske banker. Også her i 2020 var vi faktisk kommet godt fra start – med pæn aktivitet, og privat- og erhvervskunder, der generelt var i rigtig god form, lyder det i en pressemeddelelse fra Lasse Nyby. Banken valgte i marts at suspendere forventningen til dette års resultater, som indtil da havde lydt på mellem 625 og 825 millioner kroner. Men på trods af dette er Lasse Nyby stadig forholdsvis fortrøstningsfuld overfor fremtiden. - COVID-19 ændrer ikke på, at vi har en stærk markedsposition, er klar til at hjælpe vores kunder godt igennem krisen, og at vi står godt rustet til de udfordringer og muligheder, den kommende periode vil byde på. Det er positivt, at vi møder krisen med en stærk kapital- og likviditetsposition, og med kunder, der generelt har en robust økonomi, siger han.
Spar Nords resultat falder med over 90 procent i årets første kvartal sammenlignet med sidste år. Det skyldes Coronakrisen, og banken er forholdsvis fortrøstningsfuld overfor fremtiden.